Alegeri locale 2024. Coaliția analizează variantele pentru primăriile de sector
Alegeri locale 2024. Marți, 19 martie, coaliția de guvernare va analiza variantele pe care le are pentru primăriile de sector, anunță surse apropiate acestei chestiuni.
Potrivit lor, se analizează scenariul în care liberalii să aibă candidat pentru Primăria Sectorului 1, în timp ce social-democrații să aibă candidați pentru Primăria Sectorului 2 și Sectorului 5.
Discuțiile cu privire la alegerea candidaților pentru primării vin în urma deciziei luate pentru Primăria Capitalei.
Atât PSD, cât și PNL, îl vor susține pe medicul Cătălin Cîrstoiu pentru funcția de primar general al Capitalei. Acesta, însă, nu se va înscrie în niciun partid. El va fi un candidat independent.
Cine ar putea fi candidați la primăriile de sector?
Sursele spun că totul se află acum la nivel de discuție.
Pentru Sectorul 1, George Tuță, președintele PNL Sector 1, și-a început deja campania. Numele lui Sebastian Burduja a fost și el vehiculat în acest context. Totuși, el a precizat că nu dorește să participe la alegerile pentru vreun sector.
Proiectul său principal este pentru Capitală.
Pentru Sectorul 5, se vehiculează numele unui prefect social-democrat. Este vorba despre Rare; Hopincă.
Candidat unic pentru PMB
Luni, coaliția de guvernare a ajuns la un consens în ceea ce privește candidatul pentru Primăria Municipiului București.
La momentul anunțului candidatului unic pentru PMB, Lucian Romașcanu, purtătorul de cuvânt al PSD, a fost întrebat dacă este vorba despre Cătălin Cîrstoiu.
Acesta nu a oferit un răspuns concret. Cu toate acestea, medicul ar avea o notorietate de 60 de procente în Capitală, potrivit unui sondaj intern a coaliției.
Mai precis, intenția de vot a bucureștenilor în ceea ce-l privește pe medic ar fi între 23 și 35 de procente.
Acesta are 49 de ani și este directorul Spitalului Universitar. De asemenea, el are un doctorat în științe medicale și este și profesor universitar.
În plus, el ocupă și poziția de decan al Facultății de Medicină din cadrul Universității de Medicină și Farmacie "Carol Davila" din Bucureşti.
Nu în ultimul rând, acesta a fost decorat cu Ordinul Sanitar în grad de Cavaler.